ตลาดจี้EPCO-ฮั้ว‘พีพลัสพี’
ยกขายหุ้นซื้อคืนต่ำกว่าราคาตลาด แหกเกณฑ์ตลาด-รายการเกี่ยวโยง
17 ส.ค. 2554

ยกขายหุ้นซื้อคืนต่ำกว่าราคาตลาด แหกเกณฑ์ตลาด-รายการเกี่ยวโยง
ตลาดเตือนผู้ลงทุนศึกษาข้อมูล สั่งโรงพิมพ์ตะวันออกแจงข้อมูล สงสัยขายหุ้นที่ซื้อคืน โยนให้กับ PLUS 
รายงานข่าวจากตลาดหลักทรัพย์ ได้เตือนผู้ลงทุนศึกษาข้อมูลบริษัท โรงพิมพ์ตะวันออก (EPCO) และให้ชี้แจงภายในวันที่ 17 มิ.ย.นี้ กรณีการขายหุ้นที่ซื้อคืนจำนวน 41.23 ล้านหุ้น คิดเป็น 8% ของทุนจดทะเบียนชำระแล้ว มูลค่าขาย 80 ล้านบาท เมื่อวันที่ 30 พ.ค.ที่ผ่านมา ซึ่งเป็นวันเดียวกับบริษัท พี พลัส พี (PLUS) ผู้ถือหุ้นใหญ่ EPCO แจ้งการซื้อหุ้น EPCO จำนวน 38.74 ล้านหุ้น คิดเป็น 93.98% 
“การกระทำดังกล่าวเข้าข่ายไม่ปฏิบัติตามข้อกำหนดของสำนักงาน ก.ล.ต.ว่าด้วยรายการเกี่ยวโยงและข้อกำหนดของตลาดหลักทรัพย์ในการซื้อหุ้นคืนและขายหุ้นที่ซื้อคืน โดยให้ EPCO ชี้แจงข้อมูลภายในวันที่ 17 มิ.ย.นี้” รายงานระบุ 
ทั้งนี้ คณะกรรมการ EPCO วันที่ 11 พ.ค. 2554 มีมติให้ขายหุ้นที่ซื้อคืน 41.23 ล้านหุ้น ระหว่างวันที่ 26 พ.ค.-20 พ.ย. 2554 ต่อมา EPCO รายงานว่า วันที่ 30 พ.ค. ได้ขายหุ้นดังกล่าวทั้งหมดราคา 1.931.98 บาท/หุ้น 
วันเดียวกัน PLUS แจ้งการซื้อหุ้น EPCO จำนวน 38.74 ล้านหุ้น คิดเป็น 93.98% หรือ 74.78% ของปริมาณหุ้น EPCO ที่ซื้อขายในตลาดทั้งหมดในวันดังกล่าว (51.81 ล้านหุ้น) ราคาสูงสุดที่ได้มา 90 วัน เท่ากับ 1.94 บาท/หุ้น 
จากข้อมูลของตลาด พิจารณาได้ว่า EPCO มีการขายหุ้นที่ซื้อคืนให้กับ PLUS ซึ่งเป็นผู้ถือหุ้นใหญ่ 40.70% เข้าข่ายเป็นบุคคลที่เกี่ยวโยงกันและตามข้อกำหนดของตลาด ห้ามบริษัทจดทะเบียนที่ซื้อหุ้นคืน เป็นการทำรายการกับบุคคลที่เกี่ยวโยงกัน
สำหรับข้อมูลที่ EPCO ต้องชี้แจงตลาด คือ ข้อมูลผู้รับผิดชอบที่ได้รับมอบหมายให้ตัดสินใจขายหุ้นที่ซื้อคืน มาตรการดูแลไม่ให้บริษัทขายหุ้นที่ซื้อคืนแก่บุคคลเกี่ยวโยง ความเห็นกรรมการตรวจสอบเกี่ยวกับการขายหุ้นที่ซื้อคืนภายในวันเดียว โดยผู้ซื้อบางส่วนเป็นผู้ถือหุ้นใหญ่ EPCO 
เหตุผลที่บริษัทขายหุ้นที่ซื้อคืนทั้งหมดภายในวันเดียวคือ วันที่ 30 พ.ค. 2554 และเป็นการขายต่ำกว่าราคาตลาด ซึ่งวันที่ 26-27 พ.ค. ราคา EPCO เท่ากับ 1.97 บาท และ 1.98 บาท/หุ้น ตามลำดับ รวมทั้งให้ชี้แจงการขายหุ้นให้ PLUS ได้ปฏิบัติตามข้อกำหนดของ ก.ล.ต.และตลาดหลักทรัพย์หรือไม่